**ЗАКОН**
**О ИЗМЕНАМА И ДОПУНАМА ЗАКОНА О ЈАВНИМ АГЕНЦИЈАМА**

**(Сл. гласник РС бр. 47/18)**

**Члан 1.**

У Закону о јавним агенцијама ("Службени гласник РС", бр. 18/05 и 81/05 - исправка) у члану 7. став 1. после речи: "државну управу" додају се запета и речи: "а у погледу спречавања сукоба интереса запослених у јавној агенцији сходно се примењују прописи који се односе на спречавање сукоба интереса државних службеника".

 **Члан 2.**

У члану 16. став 1. речи: "које је стручњак у једној или више области из делокруга јавне агенције," замењују се речима: "које има најмање девет година радног искуства на пословима из области рада јавне агенције,".

У ставу 2. после речи: "именује" додају се речи: "и разрешава", а после речи: "именују" додају се речи: "и разрешавају".

 **Члан 3.**

У члану 17. став 1. после речи: "именован" додају се речи: "још два пута".

Став 2. брише се.

Досадашњи став 3. постаје став 2.

У досадашњем ставу 4. који постаје став 3. после речи: "јавне агенције" додају се запета и речи: "у складу са актом Владе".

 **Члан 4.**

У члану 21. став 3. после речи: "именован" додају се речи: "још два пута.", а речи: "Посебним законом може се одредити друкчије трајање мандата директора и ограничити број именовања." бришу се.

 **Члан 5.**

У члану 22. речи: "које има најмање пет година радног искуства у једној или више области из делокруга јавне агенције" замењују се речима: "изузев услова који одређује да лице не може бити запослено у јавној агенцији".

После става 1. додаје се став 2. који гласи:

"Лице које је именовано за директора јавне агенције не може бити члан органа политичке странке.".

**Члан 6.**

У члану 25. став 1. после речи: "Републици Србији" додају се запета и речи: "као и на интернет презентацији јавне агенције и оснивача јавне агенције".

 **Члан 7.**

У члану 26. речи: "податке о изборном поступку," замењују се речима: "податке о стручној оспособљености, знањима и вештинама које се оцењују у изборном поступку и начину њихове провере, критеријуме за рангирање кандидата,".

 **Члан 8.**

У члану 27. став 3. мења се и гласи:

"После спроведеног изборног поступка, управни одбор саставља листу од највише три кандидата који су у изборном поступку постигли најбољи резултат са образложењем испуњености мерила прописаних за избор за предложене кандидате и подноси је оснивачу, у року од 15 дана од дана окончања изборног поступка, заједно са записницима о спроведеном изборном поступку.".

 **Члан 9.**

У члану 28. став 1. после речи: "управни одбор" додају се запета и речи: "у року од 30 дана од дана достављања листе за избор".

У ставу 4. после речи: "захтевани резултат" додају се запета и речи: "односно ако оснивач не именује ниједног кандидата са листе за избор,".

После става 4. додаје се став 5. који гласи:

"Управни одбор дужан је да о конкурсном поступку обавештава јавност постављањем информација на интернет презентацији јавне агенције о току конкурсног поступка, окончаним радњама у поступку и рангирању са навођењем резултата кандидата, при чему се кандидати који су учествовали у изборном поступку наводе према шифрама које добијају при подношењу пријава.".

 **Члан 10.**

У члану 31. став 1. речи: "Члан управног одбора или директор разрешава се", замењују се речима: "Директор се разрешава", а речи: "члана управног одбора односно" бришу се.

У ставу 3. речи: "члана управног одбора и" бришу се.

 **Члан 11.**

У члану 32. став 1. речи: "члана управног одбора односно" бришу се.

У ставу 3. речи: "члану управног одбора односно" бришу се.

 **Члан 12.**

У члану 33. став 1. речи: "најдуже на шест месеци" замењују се речима: "до именовања директора на јавном конкурсу у складу са овим законом".

После става 1. додаје се нови став 2. који гласи:

"Јавни конкурс за именовање директора расписује се у року од 30 дана од дана именовања вршиоца дужности.".

Досадашњи став 2. постаје став 3.

 **Члан 13.**

После члана 34. додају се наслов и члан 34а који гласе:

"Заснивање радног односа са запосленима у јавној агенцији

Члан 34а

Радни однос на неодређено време у јавној агенцији заснива се након спроведеног јавног конкурса који спроводи конкурсна комисија, сходном применом одредаба овог закона које се односе на јавни конкурс директора, ако овим законом није другачије одређено.

Оглас о јавном конкурсу објављује се на интернет презентацији јавне агенције и дневном гласилу које излази за целу територију Републике Србије.

Ако се попуњава радно место за које је правилником о унутрашњој организацији и систематизацији радних места као посебан услов за рад предвиђено знање језика и писма националне мањине, у огласу о јавном конкурсу се посебно наводи овај услов, као и евентуална писана провера његове испуњености.

Конкурсна комисија има три члана које именује директор.

Конкурсна комисија, пре оглашавања јавног конкурса, утврђује која стручна оспособљеност, знања и вештине ће се оцењивати у изборном поступку и начин њихове провере, као и критеријуме за рангирање кандидата.

Конкурсна комисија доноси одлуку о избору кандидата који је са најбољим резултатом испунио мерила за избор и доставља је свим кандидатима који су се пријавили на јавни конкурс.

Ако су припадници националне мањине недовољно заступљени међу запосленима, конкурсна комисија приликом доношења одлуке из става 6. овог члана даје првенство једнако квалификованом кандидату припаднику националне мањине која није довољно заступљена, који је испунио мерила за избор са једнаким најбољим резултатом са другим кандидатом, у циљу постизања одговарајуће заступљености припадника националних мањина и пуне равноправности између припадника националне мањине и грађана који припадају већини.

Сматра се да је заступљеност припадника одређене националне мањине међу запосленима недовољна, уколико није сразмерна проценту њиховог учешћа у становништву на територији јединице локалне самоуправе, у којој јавна агенција има седиште, односно на територији на којој подручна унутрашња јединица јавне агенције има седиште или на којој је организован њен рад, у складу са резултатима последњег пописа становништва, под условом да се о својој националној припадности изјаснило најмање 30% запослених у седишту јавне агенције, односно подручној унутрашњој јединици јавне агенције, према подацима из Регистра запослених у јавној управи у складу са законом.

Са изабраним кандидатом на конкурсу у року од 15 дана од дана доношења одлуке о избору заснива се радни однос.

Кандидат у јавном конкурсу може да оствари право на заштиту пред судом опште надлежности у року од 15 дана од достављања одлуке о избору кандидата.

Ако суд поништи одлуку о избору кандидата, запосленом који је изабран на конкурсу престаје радни однос најкасније у року од 30 дана од дана достављања правноснажне судске одлуке.".

 **Члан 14.**

У члану 37. став 3. после речи: "јавне агенције" додају се запета и речи: "осим ако посебним законом није другачије одређено".

 **Члан 15.**

У члану 46. додаје се став 4. који гласи:

"Министар надлежан за послове финансија ближе ће уредити начин и садржину извештаја о расходима за запослене у јавној агенцији који је јавна агенција дужна да поднесе оснивачу.".

 **Члан 16.**

У члану 52. став 1. после речи: "развој јавне агенције" бришу се запета и речи: "за награђивање запослених".

Став 3. брише се.

 **Члан 17.**

У члану 56. став 2. речи: "три године" замењују се речима: "пет година".

 **Члан 18.**

Акт из члана 15. овог закона донеће се у року од шест месеци од дана ступања на снагу овог закона.

 **Члан 19.**

Поступци одлучивања о правима, обавезама и одговорностима директора, члана управног одбора и запослених у јавној агенцији који су започети, а нису окончани до ступања на снагу овог закона окончаће се по одредбама прописа који је био на снази до дана ступања на снагу овог закона.

 **Члан 20.**

Јавна агенција дужна је да своја општа акта усклади са одредбама овог закона до почетка примене овог закона.

 **Члан 21.**

Овај закон ступа на снагу осмог дана од дана објављивања у "Службеном гласнику Републике Србије", а примењује се од 1. јануара 2019. године, осим члана 15. који се примењује од дана ступања на снагу овог закона.